Agatha Christie 


CAZUL FUNCŢIONARULUI DIN 
CITY 


Parker Pyne se rezemă gânditor în scaunul său rotativ şi-şi 
cercetă clientul. Vedea un bărbat mic, solid, de vreo 45 de ani, 
cu ochi melancolici, uimiţi şi timizi, care-l priveau cu un fel 
de speranţă nerăbdătoare. 

— Am găsit anunţul dumneavoastră în ziar, începu omuleţul 
nervos. 

— Aţi dat de necaz, domnule Roberts? 

— Nu, nu chiar de necaz. 

— Sunteţi nefericit? 

— N-aş zice nici asta. Am o mulţime de lucruri pentru care 
trebuie să fiu recunoscător. 

— Toţi avem, zise domnul Parker Pyne. Dar când trebuie să 
ne reamintim de acest lucru este un semn rău. 

— Ştiu, spuse omuleţul nerăbdător. Asta e! Aţi nimerit la 
ţintă, domnule. 

— Ce-ar fi dacă mi-aţi povesti totul despre dumneavoastră, îi 
sugeră domnul Parker Pyne. 

— Nu e mult de spus, domnule. Cum ziceam, sunt multe 
lucruri pentru care trebuie; să fiu recunoscător. Am o slujbă; 
am reuşit să economisesc puţini bani; copiii sunt bine 
sănătoşi. 

— Şi atunci ce... Doriţi? 

— Nu... Nu ştiu. Se înroşi. Cred că vi se pare absurd, 


domnule. 

— Câtuşi de puţin, îi răspunse domnul Parker Pyne. 

Chestionându-l cu abilitate obţinu mai multe amănunte 
personale. Află că domnul Roberts lucra la o firmă 
binecunoscută şi că promovase încet, dar sigur. Află şi despre 
căsătoria sa; despre lupta de a păstra aparenţe decente, de a-şi 
educa copiii ca să „pară drăguţi”; descoperi felul în care 
calculase, plănuise, se străduise ca să economisească câteva 
lire în fiecare an. De fapt, era povestea unei vieţi care constase 
dintr-un neîncetat efort de a supravieţui. 

— Şi? Ei bine, ştiţi cum este, mărturisi domnul Roberts. Soţia 
e în vacanţă. Stă la mama ei cu cei doi copii. O mică 
schimbare pentru ei şi odihnă pentru ea. Nu e loc şi pentru 
mine şi nu ne permitem să plecăm în altă parte. Rămânând 
singur, pe când citeam ziarul, am văzut anunţul 
dumneavoastră care m-a pus pe gânduri. Am 48 de ani. Am 
stat şi m-am gândit... Lucruri se petrec pretutindeni, încheie el 
cu tot spiritul său melancolic, modest în privire. 

— Doriţi, întrebă domnul Pyne, să trăiţi la nivel înalt pentru 
zece minute? 

— Ştiţi, n-aş zice chiar aşa. Dar poate aveţi dreptate. Doar să 
ies din rutină. M-aş întoarce apoi recunoscător... Numai dacă 
aş avea ceva de care să-mi aduc aminte. Îl privi neliniştit pe 
celălalt bărbat. Cred că nu-i nimic de făcut, nu? Mă tem... Mă 
tem că nu mi-aş putea permite să plătesc mult. 

— Cât de mult v-aţi putea permite? 

— Mi-aş putea permite cinci lire, domnule. Aşteptă cu 
sufletul la gură. 

— Cinci lire, repetă domnul Parker Pyne. Îmi închipui... Îmi 
închipui că am putea face ceva pentru cinci lire. Vă temeţi de 
pericol? Îl întrebă el aspru. 

O pată de culoare apăru pe faţa galbenă a domnului Roberts. 

— Pericol aţi spus, domnule? O, nu, câtuşi de puţin. Eu... Eu 
n-am făcut niciodată nimic periculos. 

Domnul Parker Pyne zâmbi. 

— Reveniţi mâine şi vă voi spune ce pot face pentru 
dumneavoastră. 


„Bon Voyageur” este un local puţin cunoscut. Un restaurant 
frecventat de câţiva habitués. Acestora nu le plac noii veniţi. 

Domnul Pyne se duse la „Bon Voyageur” şi a fost întâmpinat 
ca un client respectat. 

— Domnul Bonnington e aici? Întrebă el. 

— Da, domnule. E la masa sa obişnuită. 

— Bine. Mă duc la el. 

Domnul Bonnington era un gentleman cu o înfăţişare 
milităroasă şi cu o faţă oarecum inexpresivă. Îşi salută 
prietenul cu plăcere. 

— Helo, Parker. Abia te mai vedem în prezent. Nu ştiam că 
vii aici. 

— Din când în când. În special când vreau să pun mâna pe 
un prieten vechi. 

— Ca mine? 

— Ca tine. De fapt, Lucas, am meditat la ceea ce am discutat 
nu de mult. 

— La afacerea Peterfield? Ai văzut-o recent în ziare? Nu, nu 
se poate. Nu poate să fi intrat până în seara asta. 

— Care este noutatea? 

— L-au ucis pe Peterfield azi-noapte, zise domnul 
Bonnington, consumându-şi liniştit salata. 

— Doamne sfinte! Strigă domnul Pyne. 

— O, nu mă surprinde, zise domnul Bonnington. Un bărbat 
încăpățânat, Peterfield. N-a vrut să asculte de noi. A insistat să 
ţină planurile la el. 

— Au pus mâna pe ele? 

— Nu; se pare că o femeie a trecut pe la el şi i-a dat 
profesorului o reţetă pentru şuncă fiartă. Bătrânul măgar, 
distrat ca de obicei, a pus reţeta pentru şuncă în seif şi 
planurile în bucătărie. 

— Ce noroc. 

— Aproape providenţial. Dar tot nu ştiu cine o să le ducă la 
Geneva. Maitland este în spital. Corslake e la Berlin. Eu nu pot 
să plec. Rămâne tânărul Hooper. Se uită la prietenul său. 

— Este încă de aceeaşi părere? Întrebă domnul Parker Pyne. 

— Absolut. El ne-a dat de lucru! Ştiu asta. N-am nici o urmă 


de dovadă, dar te asigur, Parker, că ştiu când un individ este 
excroc. Şi vreau ca planurile acelea să ajungă la Geneva. Liga 
are nevoie de ele. Pentru prima dată, o invenţie nu va fi 
vândută unei naţiuni. Va fi înmânată, în mod gratuit, Ligii. 

Este cel mai frumos gest de pace care s-a văzut vreodată şi 
trebuie dus la îndeplinire. Şi Hooper este un excroc. Înţelegi, 
va fi drogat în tren! Dacă pleacă cu avionul va ateriza într-un 
loc convenit! Dar, la naiba cu totul, nu pot să trec peste el! 
Disciplina! Trebuie să fii disciplinat! De aceea ţi-am vorbit 
zilele trecute. 

— M-ai întrebat dacă ştiu pe cineva... 

— Da. M-am gândit că tu ai putea în breasla ta. Vreunul care 
înghite foc şi se chinuie pentru nişte aplauze. Pe oricine îl 
trimit reprezintă o şansă bună ca lucrul să fie dus la 
îndeplinire. Omul tău probabil n-ar fi suspectat de loc. Dar 
trebuie să fie stăpân pe sine. 

— Cred că ştiu pe cineva care ar face-o, zise domnul Parker 
Pyne. 

— Slavă domnului că mai sunt oameni care-şi asumă riscul. 
Bine, atunci ne-am înţeles? 

— Ne-am înţeles. 

Domnul Parker Pyne îşi rezuma instrucţiunile: 

— Deci, e destul de clar? Veţi călători cu un vagon-lit spre 
Geneva. Plecaţi din Londra la zece şi patruzeci şi cinci, via 
Folkestone şi Bougne şi vă urcați în vagonul-lit de clasa întâi 
la Boulogne. Sosiţi la Geneva la ora opt în dimineaţa 
următoare. lată adresa la care vă veţi prezenta. Vă rog 
memoraţi-o şi apoi distrugeţi-o. După aceea duceţi-vă la acest 
hotel şi aşteptaţi noi instrucţiuni. Aici aveţi bani suficienţi în 
bancnote franceze, elveţiene şi alte valute. Înţelegeţi? 

— Da, domnule. Ochii lui Roberts străluceau de încântare. 
Scuzaţi-mă, domnule, dar aş putea... Să ştiu ceva în legătură 
cu ceea ce transport? 

Domnul Parker Pyne zâmbi binevoitor. 

— Duceţi o criptogramă care conţine ascunzătoarea secretă a 
bijuteriilor coroanei Rusiei, declară el solemn. Fireşte, vă 
puteţi da seama că agenţi bolşevici sunt în alertă ca să vă 


prindă. Dacă e necesar să vorbiţi despre dumneavoastră v-aş 
recomanda să spuneţi că aţi moştenit nişte bani şi că 
întreprindeţi o mică călătorie în străinătate. 

Domnul Roberts sorbea o ceaşcă de cafea şi se uita la lacul 
Leman din Geneva. Era fericit,dar, în acelaşi timp, dezamăgit. 

Era fericit pentru că pentru prima dată în viaţa sa se afla 
întro ţară străină. Mai mult, locuia la un fel de hotel în care 
nu va mai sta niciodată şi nu trebuia să-şi facă nici o grijă în 
legătură cu banii! Avea o cameră cu baie, mese delicioase şi 
era servit cu respect. Domnului Roberts îi plăceau toate aceste 
lucruri foarte mult. 

Era dezamăgit deoarece până atunci nimic din ceea ce s-ar 
putea descrie drept o aventură nu-i ieşise în cale. Nu dăduse 
peste bolşevici deghizați sau ruşi misterioşi. O discuţie plăcută 
în tren cu un comis voiajor francez,ce vorbea o engleză 
excelentă, fusese singurul contact uman pe care-l avusese. El 
ascunsese documentele în geanta lui cu feţe din material 
textil, aşa cum i se spusese să facă şi le predase potrivit 
instrucţiunilor. Nu fuseseră pericole de întâmpinat, nu scăpase 
ca prin urechea acului. Domnul Roberts era dezamăgit. 

În acel moment, un bărbat înalt, cu barbă, murmură 
„pardon” şi se aşeză de partea cealaltă a măsuţei. 

— Vă rog să mă scuzaţi, dar cred că îl ştiţi pe un prieten de- 
al meu. „P. P.” sunt inițialele lui. 

Domnul Roberts a fost surprins în mod plăcut. Iată, în sfârşit, 
un rus misterios. 

— Exact... 

— Atunci cred că ne înțelegem amândoi, zise străinul. 

Domnul Roberts îl privi scrutător. Era mai mult decât îşi 
închipuise. Străinul era un bărbat de vreo 50 de ani cu o 
înfăţişare distinsă. Purta monoclu şi o mică fundă colorată la 
butonieră. 

— V-aţi îndeplinit misiunea într-un mod cât se poate de 
mulțumitor, spuse străinul. Sunteţi pregătit să mai preluaţi 
încă una? 

— Desigur. O, da. 

— Bine. Vă veţi rezerva un loc la vagonul - lit pentru 


Geneva — Paris de mâine seară. Veţi cere patul numărul nouă. 

— Dacă este liber? 

— Va fi liber. Se va avea grijă de asta. 

— Patul numărul nouă, repetă Roberts, da, am înţeles. 

— În timpul călătoriei dumneavoastră, cineva vă va spune: 
„Pardon, monsieur, dar cred că aţi fost recent la Grasse? „La 
care dumneavoastră veţi răspunde: „Da, luna trecută”. Apoi 
persoana va spune: „Vă interesează parfumul?” Şi 
dumneavoastră veţi răspunde: „Da, sunt producător de ulei 
sintetic de iasomie”. După aceea, vă veţi pune în întregime la 
dispoziţia persoanei cu care aţi vorbit. Apropo, sunteţi 
înarmat? 

— Nu, răspunse domnul Roberts emoţionat. Nu, nu m-am 
gândit niciodată... Adică... 

— Asta se poate rezolva repede, zise bărbosul. EI privi în jur. 
Nimeni nu era în preajma lor. Ceva tare şi lucitor îi fu 
strecurat în mână domnului Roberts. O armă mică dar eficace, 
zise străinul zâmbind. Domnul Roberts, care nu trăsese în 
viaţa lui cu revolverul, îl băgă cu mare grijă în buzunar. Avea 
neplăcutul sentiment că acesta s-ar putea descărca în orice 
clipă. 

Îşi spuseră din nou parola. Apoi, noul prieten al lui Roberts 
se ridică. 

— Vă doresc noroc, zise el. Să treceţi cu bine. Sunteţi un om 
curajos, domnule Roberts. 

„Chiar, se gândi Roberts când celălalt se îndepărtase. De un 
lucru sunt sigur, că nu vreau să fiu omorât. Asta nu se va 
întâmpla niciodată”. 

Un fior plăcut îi trecu pe şira spinării, uşor întretăiat de un 
fior mai puţin plăcut. 

Se duse în camera sa şi examină arma. Era încă nesigur în 
privința mecanismului acesteia şi spera să nu fie obligat să o 
folosească. 

Plecă să-şi rezerve locul. 

Trenul părăsea Geneva la nouă şi jumătate. Roberts ajunse la 
gară la timp. Conductorul vagonului-lit îi luă biletul şi 
paşaportul şi se dădu la o parte, în timp ce un subaltern îi 


aşeza valiza lui Roberts sus în plasă. Mai erau bagaje acolo: 
una din piele de porc şi o geantă Gladstone. 

— Numărul nouă este patul de jos, spuse conductorul. 

Când Roberts se întoarse să iasă din cuşetă se izbi de un 
uriaş care intra. Se despărţiră, cerându-şi scuze — Roberts în 
engleză şi străinul în franceză. Acesta era un om voinic, înalt, 
ras în cap şi cu ochelari cu lentile groase prin care ochii săi 
păreau să te privească cu suspiciune. 

„Un client urât” — îşi spuse micuțul domn în sinea sa. 

Simţea ceva oarecum sinistru la tovarăşul său de călătorie. 
Trebuia să-l supravegheze pe omul acesta şi de aceea i se 
spusese să ceară patul numărul nouă? Se gândi că asta ar 
putea fi. 

leşi din nou pe coridor. Mai erau încă zece minute până la 
plecarea trenului şi îi trecu prin minte să se plimbe pe peron. 
Pe la jumătatea coridorului s-a dat la o parte ca să-i permită 
unei doamne să avanseze. Tocmai se urca în tren şi 
conductorul mergea înaintea ei, cu biletul în mână. Când dădu 
de Roberts scăpă din mână geanta. Englezul i-o ridică şi i-o 
înmână. Mulţumesc, monsieur. Vorbea în engleză, dar vocea îi 
era străină, o voce cu tonalitate joasă, plină, foarte 
seducătoare. Când era pe punctul de a înainta, ezită şi 
murmură: „Pardon, monsieur, dar cred că aţi fost recent la 
Grasse”. 

Inima lui Roberts începu să zvâcnească de emoție. El urma să 
se pună la dispoziţia acestei fiinţe minunate -— căci ea era 
frumoasă fără nici o îndoială. Purta o haină de blană de 
călătorie, o pălărie şic. Avea perle la gât. Era brunetă şi buzele 
îi erau de un roşu aprins. 

Roberts dădu răspunsul cuvenit: „Da, luna trecută”. 

— Vă interesează parfumul?” 

— Da, sunt un producător de ulei sintetic de iasomie”. 

Ea aplecă atunci capul şi trecu,şoptindu-i uşor: 

— Pe coridor, de îndată ce porneşte trenul. 

Următoarele zece minute i se părură un veac lui Roberts. În 
cele din urmă,trenul o porni din loc. Mergea încet de-a lungul 
coridorului. Doamna în haina de blană se lupta cu o fereastră. 


Se grăbi să o ajute. 

— Mulţumesc, monsieur. Doar puţin aer înainte ca ei să 
insiste să închidă totul. Şi apoi pe un ton moale, coborât, iute; 
După frontieră, când tovarăşul nostru de cuşetă doarme — nu 
înainte — intraţi în lavoar şi prin acesta în compartimentul de 
pe partea cealaltă. Înţelegeţi? 

— Da. Lăsă jos geamul şi spuse mai tare: E mai bine, 
madame? 

— Mulţumesc foarte mult. 

Se retrase în compartiment. Tovarăşul său de călătorie se 
întinsese în patul de deasupra. Pregătirile sale pentru noapte 
fuseseră evident simple. Îşi scosese, de fapt, ghetele şi o haină. 
Roberts se gândi la propriul său costum. Evident, dacă se 
ducea în compartimentul unei doamne nu se putea dezbrăca. 

Găsi o pereche de papuci şi-i puse în locul ghetelor, după 
care se întinse, stingând lumina. Câteva minute mai târziu, 
bărbatul de deasupra începu să sforăie. Exact după ora zece au 
ajuns la frontieră. Uşa s-a deschis; o întrebare de formă 
domnii au ceva de declarat? Uşa se închise la loc. Imediat 
trenul trecu de graniţă. 

Bărbatul din patul de sus sforăia din nou. Roberts lăsă să 
treacă douăzeci de minute şi deschise uşa compartimentului 
pentru spălat. Odată înăuntru, trase uşa după el şi privi spre 
cea de la capăt. Nu era închisă. Ezită. Să bată? 

Poate că ar fi absurd să bată. Dar nu prea-i plăcea să intre 
fără să bată. Recurse la un compromis, deschise uşa încet 
câţiva centimetri şi aşteptă. Încercă chiar să tuşească uşor. 

Răspunsul fu prompt. Uşa se deschise, se simţi apucat de 
braţ, tras în compartiment şi fata închise şi zăvorî uşa după el. 

Roberts îşi tinu răsuflarea. Niciodată nu-şi imaginase ceva 
atât de frumos. Ea purta o rochie lungă, vaporoasă din şifon şi 
dantelă crem. Fata se rezemă de uşa dinspre coridor, 
clătinându-se. Roberts citise adesea despre minunate fiinţe 
urmărite, aflate la ananghie. Acum, pentru prima dată, vedea 
şi el una - o privelişte tulburătoare. 

— Slavă domnului! Murmură fata. 

Era foarte tânără, observă Roberts, şi de o asemenea 


frumuseţe că i se părea o fiinţă dintr-o altă lume. Iată o 
poveste de iubire, în sfârşit, şi el era eroul! 

Îi vorbi pe un ton jos, grăbit. Engleza ei era bună, dar 
accentul cu totul străin. 

— Mă bucur atât de mult că aţi venit, zise ea. Am fost 
groaznic de speriată. Vasilievici este în tren. Înţelegeţi ce 
înseamnă asta? 

Roberts nu înțelegea câtuşi de puţin ce însemna asta, dar 
dădu afirmativ din cap. 

— Credeam că-l păcălisem. Trebuia să-mi fi dat mai bine 
seama. Ce ne facem? Vasilievici este în vagonul următor. 
Orice se întâmplă, el nu trebuie să pună mâna pe bijuterii. 

— El nu o să vă ucidă şi nici n-o să ia bijuteriile, spuse 
Roberts hotărât. 

— Atunci, ce să facem cu ele? 

Roberts se uită la uşa din spatele ei. 

— E zăvorâtă, zise el. 

Fata râse. 

— Ce înseamnă uşile închise pentru Vasilievici? 

Roberts se simţea tot mai mult ca în mijlocul unuia dintre 
romanele sale favorite. 

— E un singur lucru de făcut. Dă-mi-le mie. 

Se uită la el plină de îndoială. 

— Valorează un sfert de milion. 

Roberts se înroşi. 

— Trebuie să ai încredere în mine. 

Fata mai ezită o clipă, apoi: 

— Da, voi avea încredere în dumneata, zise ea. Făcu o 
mişcare rapidă. În clipa următoare, îi întindea o pereche 
strânsă de ciorapi — din mătase. 

— Ia-i prietene, îi spuse lui Roberts, cel uimit. 

Fl îi luă şi înţelese imediat. În loc să fie uşori ca o boare, 
ciorapii erau incredibil de grei. 

— Du-i în compartimentul dumitale, zise ea. Poţi să mi-i dai 
dimineaţă... Dacă. Dacă. Mai sunt aici. 

Roberts tuşi. 

— Ia uite, zise el. În legătură cu dumneata. Se opri. 


Trebuie... Trebuie să vă păzesc. Apoi se înroşi dintr-un exces 
al simțului de proprietate. Nu aici, vreau să zic. Am să stau 
acolo şi făcu semn cu capul spre lavator. 

— Dacă doriţi să staţi aici... 

Şi ea se uită la patul neocupat de deasupra. 

Roberts se înroşi până în vârful urechilor. 

— Nu, nu, protestă el. O să stau foarte bine acolo. Dacă aveţi 
nevoie de mine, să strigaţi! 

— Mulţumesc, prietene, zise fata încet. 

Ea se vâri în patul de jos, îşi trase pătura şi îi zâmbi 
recunoscătoare. El se retrase în lavator. 

Deodată -— trebuie să fi fost câteva ore mai târziu — i se păru 
că aude ceva. Ascultă — nimic. Probabil se înşelase. Şi, totuşi, i 
se păru că auzise un sunet slab din compartimentul vecin. 
Dacă... Dacă... 

Deschise încet uşa. Compartimentul era aşa cum îl lăsase, cu 
luminiţa albăstruie din tavan. Rămase aşa străduindu-se să 
străpungă întunericul până când ochii i se obişnuiră. Fata nu 
era acolo! 

Aprinse lumina la maximum. Compartimentul era gol. Îi 
mirosea ceva. Doar o dâră uşoară, dar recunoscu -— dulce, 
bolnăvicioasă de cloroform! 

leşi din compartiment (deschis acum, după cum observă) pe 
coridor şi se uită de-a lungul acestuia. Nimeni! Ochii i se 
opriră pe uşa vecină cu cea a fetei. Ea spusese că Vasilievici se 
află în compartimentul de alături. Cu grijă, Roberts încercă 
clanţa. Uşa era închisă pe dinăuntru. 

Ce trebuia să facă? Să ceară să intre? Dar omul ar fi refuzat 
şi, apoi, fata poate nu e acolo! Dar dacă ar fi, i-ar mulţumi 
pentru că face un scandal public din asta? Se gândi că 
discreţia era esenţială în jocul lor. 

Un omuleţ îngrijorat traversa coridorul. Se opri la ultimul 
compartiment. Uşa era deschisă şi conductorul dormea lungit 
acolo. Deasupra sa, de un cârlig atârnau haina de la uniforma 
sa cafenie şi şapca. 

Într-o clipă, Roberts se hotărî cum să acţioneze, înfăşcă haina 
şi şapca şi se întoarse în fugă pe coridor. Se opri la uşa de 


alături de cea a fetei, îşi adună tot curajul şi bătu hotărât. 

Când nu i se răspunse, bătu din nou. 

— Monsieur, pronunţă el cu cel mai bun accent al său. 

Uşa se deschise puţin şi un cap apăru - cel al unui străin, 
proaspăt ras, fără mustață neagră. Avea o faţă supărată, 
răuvoitoare. 

— Qwest-ce-qu'il y a? Se răsti el. 

— Voire passeport, monsieur. 

Roberts se dădu un pas înapoi şi-l salută. 

Celălalt ezită şi apoi ieşi pe coridor. Roberts se bazase pe 
această reacţie. Dacă ţinea fata înăuntru, normal, n-ar fi dorit 
ca să intre conductorul. Roberts acţionă fulgerător. Îl împinse, 
cu toată forţa, pe străin într-o parte — omul nu se aşteptase şi 
mai contribui şi balansul trenului — intră în compartiment, 
închise uşa şi o zăvori. 

Întinsă de-a curmezişul, la capătul patului,se afla fata, cu 
căluş la gură şi legată la mâini. O descătuşă repede şi ea se 
rezemă de el oftând uşurată. 

— Mi-e aşa de rău şi mă simt fără putere, murmură ea. Cred 
că a fost cloroform. Le-a... Le-a luat? 

— Nu. Roberts îşi privi buzunarul. Ce facem acum? Întrebă 
el. 

Fata se ridică. Îşi venea în fire. Observă costumul său. 

— Ce inteligent din partea dumitale. Să te gândeşti la aşa 
ceva! Mi-a spus că mă va omori dacă nu-i spun unde sunt 
bijuteriile. Mi-a fost aşa de teamă şi apoi aţi apărut. Deodată 
izbucni în râs. L-am dat gata, am fost mai isteţi! 

Nu o să mai îndrăznească să facă nimic. Nici nu poate să mai 
încerce să se întoarcă în compartimentul său. 

Trebuie să rămânem aici până dimineaţă. Probabil, va coborî 
din tren la Dijon;urmează să ne oprim pentru o jumătate de 
oră. Va telegrafia la Paris şi ne vor lua urma acolo. Între timp, 
mai bine ţi-ai arunca haina şi şapca aia pe fereastră. Te-ar 
putea băga în bucluc. 

Roberts o ascultă. 

— Nu trebuie să dormim, hotărî fata. Să veghem până 
dimineaţă. 


A fost o veghe stranie, palpitantă. La ora şase dimineaţa, 
Roberts deschise uşa cu grijă şi se uită afară. Nu era nimeni. 
Fata se strecură repede în propriul său compartiment. Roberts 
o urmă. Se vedea clar că totul fusese răscolit. Se duse şi el în 
compartimentul său prin uşa de la lavator. Tovarăşul său de 
drum încă mai sforăia. Au ajuns la Paris la ora şapte. 
Conductorul se plângea de haina şi şapca sa. Încă nu 
descoperise lipsa unui pasager. Apoi începu o urmărire 
palpitantă. Fata şi cu Roberts schimbară taxi după taxi prin 
Paris. Au intrat în hoteluri şi restaurante pe o uşă şi-au ieşit pe 
alta. În cele din urmă fata făcu un semn. 

— Sunt sigură că acum ne-am descotorosit de ei. 

Au servit micul dejun şi au plecat spre Le Bourget. 

Trei ore mai târziu erau la Croydon. Roberts nu zburase 
niciodată cu avionul. 

La Croydon, un domn înalt, cu o uşoară asemănare cu 
mentorul din Geneva al domnului Roberts îi aştepta. O salută 
pe fată cu deosebit respect. Maşina este aici, doamnă, zise el. 

— Acest domn ne va însoţi, Paul, îl informă fata. Şi către 
Roberts: Contele Paul Stepanyi. 

Maşina era o vastă limuzină. Merseră cam vreo oră, apoi 
intrară pe domeniul unei case din provincie şi opriră în faţa 
unei clădiri impunătoare. Domnul Roberts a fost condus într-o 
cameră mobilată ca un birou. Acolo el a înmânat preţioasa 
pereche de ciorapi. A fost lăsat singur o clipă. Imediat contele 
Stepanyi se reîntoarse. 

— Domnule Roberts, zise acesta, vă datorăm mulțumirile şi 
recunoştinţa noastră. Aţi dovedit, că sunteţi un bărbat curajos 
şi inventiv. Îi întinse o casetă din piele. Permiteţi-mi să vă 
confer Ordinul Sf. Stanislaus, clasa a X-a, cu lauri. 

Ca într-un vis, Roberts deschise cutia şi se uită la ordinul cu 
bijuterii. Domnul cel în vârstă încă vorbea. 

— Marea Ducesă Olga ar dori să vă mulţumească personal 
înaintea plecării dumneavoastră. 

A fost condus într-o sufragerie mare. Acolo, se afla tovarăşa 
sa de călătorie, foarte frumoasă, într-o robă lungă. 

Ea făcu un gest imperios şi celălalt îi lăsă singuri. 


— Vă datorez viaţa, domnule Roberts, decalară Marea 
Ducesă. Îi întinse mâna, Roberts o sărută. Ea se aplecă 
deodată spre el. 

— Sunteţi un bărbat curajos. Buzele lui le întâlniră pe ale ei; 
o adiere de parfum puternic, oriental îl învălui. 

Pentru o clipă ţinu acea siluetă subţire, frumoasă în braţele 
sale... 

Încă visa când cineva îi spuse: 

— Maşina vă va duce acolo unde doriţi. 

O oră mai târziu, maşina se întoarse pentru Marea Ducesă 
Olga. Ea se urcă împreună cu bărbatul cu părul cărunt. Acesta 
îşi scoase barba. Maşina o lăsă pe Marea Ducesă Olga la o casă 
din Streatham. Ea intră şi o femeie mai în vârstă îşi ridică 
privirea de la masa unde se servea ceaiul. 

— Ah, Maggie, dragă, iată-te în sfârşit! 

În expresul Geneva-Paris, această fată a fost Marea Ducesă 
Olga; în biroul domnului Parker Pyne ea era Madeleine de 
Sara şi în casa din Streatham redevenea Maggie Sayers, a 
patra fiică dintr-o familie cinstită de muncitori. 

Cum decad puternicii lumii! 

Domnul Parker Pyne lua prânzul cu prietenul său. 

— Felicitări, spuse acesta din urmă, omul tău a dus 
documentele fără nici o problemă. Banda Tormali trebuie să 
spumege de furie când se gândesc că planurile acelui tun au 
ajuns la Ligă. I-ai povestit omului tău ce transportă? 

— Nu, m-am gândit că e mai bine să brodez ceva. 

— Foarte discret din partea ta. 

— N-a fost exact din cauza discreţiei. Am vrut ca el să se 
distreze. Mi-am imaginat că un tun i s-ar fi părut puţin prea 
obişnuit. Am vrut să treacă prin nişte aventuri. 

— Obişnuit? Întrebă domnul Bonnington, privindu-l uimit. 
Dar banda aia l-ar fi ucis într-o secundă. 

— Da, spuse blând domnul Parker Pyne, dar n-am vrut să fie 
ucis. 

— Tu scoţi o groază de bani din afacerea ta, Parker? Îl 
întrebă domnul Bonnington. 

— Câteodată îi pierd, zise domnul Parker Pyne. Asta, dacă 


merită cazul. 

Trei indivizi furioşi îl înjurau pe unul la Paris. 

— Nenorocitul ăla de Hooper! Ne-a dus cu preşul. 

— Planurile n-au fost duse de niciunul din birou, spuse al 
doilea. Dar ele au plecat miercuri, sunt sigur de asta. Şi aşa îţi 
zic că ne-ai stricat treaba. 

— Nu-i adevărat, zise al treilea posomorât; nu era nici un 
englez în tren, cu excepţia unui mic funcţionar. El nu auzise 
niciodată de Peterfield sau de tun. Ştiu asta. Am stat de vorbă 
cu el. Peterfield şi tunul nu-i spuneau nimic. Râse. Avea un fel 
de complex bolşevic. 

Domntil Roberts stătea în faţa unui arzător cu gaz. Pe 
genunchi se afla o scrisoare de la domnul Parker Pyne. 
Conţinea un cec de 50 de lire „de la anumiţi oameni care sunt 
încântați de felul în care un anumit comision a fost făcut”. 

Pe braţul fotoliului era o carte de la o bibliotecă. Domnul 
Roberts o deschise la întâmplare. „Ea se rezemă de uşă ca o 
fiinţă frumoasă, urmărită, aflată la ananghie”. 

Ei bine, el ştia totul despre asta. 

Citi altă propoziţie: „El mirosi aerul. O dâră slabă, 
bolnăvicioasă de cloroform îi ajunse la nări”. 

El ştia totul şi despre asta. 

„O prinse în braţele sale şi simţi răspunsul tremurat al 
buzelor ei roşii”. 

Domnul Roberts oftă. Nu visase. Totul se întâmplase aidoma. 
Drumul la ducere fusese destul de monoton, dar cel de 
întoarcere! Îi plăcuse. Dar era bucuros că se afla din nou 
acasă. Simţea vag că viaţa nu putea fi trăită la nesfârşit într-un 
asemenea ritm. Chiar şi Marea Ducesă Olga, chiar şi acel ultim 
sărut aveau deja calitatea ireală a unui vis. 

Mary şi copiii se vor întoarce acasă mâine. Domnul Roberts 
zâmbi fericit. 

Ea va spune: „Am avut o vacanţă aşa de frumoasă. Mi-a 
părut rău când mă gândeam că tu stai singur aici, dragul 
meu”. Şi el va spune: „Nu-i nimic, draga mea. A trebuit să duc 
la Geneva pentru afacerile firmei nişte negocieri delicate — şi 
uite ce mi-au trimis”. Şi el o să-i arate cecul de 50 de lire. 


Se gândi la ordinul Sf. Stanislaus, clasa a X-a cu lauri. ÎL 
ascunsese, dar dacă Mary îl găsea! Ar trebui să-i explice 
ceva... 

Ah! Asta era — o să-i povestească că l-a luat din străinătate. O 
curiozitate. 

Îşi redeschise cartea. Nu se mai citea nici o expresie 
melancolică pe faţa sa. 

Şi el se afla în grupul acela aparte căruia i se întâmplau 
lucruri ieşite din comun. 


SFÂRŞIT 


1 titlul original: „The Case of the City Clerk”; publicată în 
„Parker Pyne Investigates” de William Collins Sons & Co. In 
1934 


